15 prósenta lágmarksskattur á alþjóðleg fyrirtæki var samþykktur á fundi fjármálaráðherra G7-ríkjanna í Lundúnum í dag. Fjármálaráðherra Þýskalands segir að skatturinn geti breytt heiminum.
Joe Biden Bandaríkjaforseti setti fyrr árinu fram tillögu um alþjóðlegan lágmarksskatt til þess að sporna gegn því að einstaka þjóðir laði til sín stórfyrirtæki með lágum sköttum. Þessi sömu fyrirtæki geta svo grætt á starfsemi í öðrum löndum án þess að borga skatta þar. Nú hafa fjármálaráðherrar sjö af stærstu iðnríkjum heims; Kanada, Frakklands, Ítalíu, Japans, Bandaríkjanna, Bretlands og Þýskalands samþykkt þetta. Fyrr í dag hafði BBC hefur eftir Olaf Scholz, fjármálaráðherra Þýskalands, að þessi skattur geti breytt heiminum. Hann komi sér vel nú þegar þjóðir heims eru að takast á við afleiðingar heimsfaraldursins. Stjórnvöld á Írlandi hafa tekið þessari hugmynd fálega. Fjöldi alþjóðlegra tæknifyrirtækja og lyfjaframleiðanda hafa flutt sína starfsemi til Írlands vegna lágra skatta þar. Þar er skattur á fyrirtæki 12,5 prósent. Upphaflega hugmynd Bidens var að lágmarksskattturinn yrði 21 prósent. En í dag var samþykkt að setja á 15 prósenta skatt og er samningurinn sagður sögulegur. Tæknirisar eins og Amazon og Google eru á meðal þeirra fyrirtækja sem slíkur skattur hefur áhrif á og eru gríðarlegir fjármunir í húfi. Samþykkt G7 ríkjanna setur líka þrýsing á önnur ríki að gera slíkt hið sama. Fjármalaráðherrar 20 stærstu iðnríkja heims hittast á fundi á Ítalíu í júlí þar sem þetta mál verður til umræðu.
Innan OECD hefur einnig verið unnið að því að móta reglur um hvernig haga megi alþjóðlegri skattlagningu og hafa íslensk stjórnvöld tekið þátt í því starfi. Bjarni Benediktsson fjármálaráðherra sagði í viðtali við fréttastofu í síðasta mánuði að hann voni samstaða náist um samræmda skattlagningu. Gríðarlegir fjármunir fara í auglýsingar hér á landi á miðlum eins og Facebook og Google. Tekjur slíkra fyrirtækja hér á landi skipta milljörðum.